
 R A P O R T 
asupra proiectului de Lege privind constituirea, recunoaşterea şi funcţionarea grupurilor de producători, pentru comercializarea produselor agricole, silvice şi piscicole 


În conformitate cu prevederile art.89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia pentru agricultură, silvicultură, industrie alimentară şi servicii specifice a fost sesizată, spre dezbatere şi avizare cu proiectul de Lege privind constituirea, recunoaşterea şi funcţionarea grupurilor de producători, pentru comercializarea produselor agricole, silvice şi piscicole, transmis cu nr.P.L.X. – 319 din 26 mai 2004 şi înregistrat sub nr.24/251/27.05.2004. 

La întocmirea raportului Comisia a avut în vedere avizul Consiliului Legislativ nr.476/22.03.2004.

Proiectul de lege are ca obiect de reglementare constituirea, recunoaşterea şi funcţionarea grupurilor de producători pentru comercializarea produselor agricole, silvice şi piscicole, în scopul adaptării în comun a producţiei la cerinţele pieţei şi stabilirii unor reguli unitare de producţie, obligatorii pentru toţi membrii grupurilor de producători, prin care să se asigure un nivel de calitate a produselor potrivit cerinţelor pieţei, precum şi protecţia şi conservarea calităţii mediului.

Totodată, prin constituirea grupurilor de producători se urmăreşte elaborarea şi aplicarea unitară a unor reguli comerciale specifice fiecărei categorii de produse sau grupe de produse, stabilirea unei strategii de piaţă în scopul echilibrării raportului cerere-ofertă, eliminarea marilor variaţii de preţ al produselor pe piaţă şi garantarea unor venituri certe şi echitabile producătorilor.


Proiectul de Lege privind constituirea, recunoaşterea şi funcţionarea grupurilor de producători, pentru comercializarea produselor agricole, silvice şi piscicole face parte din categoria legilor ordinare, potrivit prevederilor art.73 din Constituţia României, republicată.

La lucrările comisiei au fost prezenţi 33 de deputaţi, membri ai comisiei.

La dezbaterea proiectului a participat ca invitaţi, în conformitate cu prevederile art.51 şi 52 din Regulamentul Camerei Deputaţilor domnul Gheorghe Predilă, consilier şi doamna Rodica Matei, director din cadrul Ministerul Agriculturii, Pădurilor şi Dezvoltării Rurale.

Raportul  Comisiei a fost adoptat în unanimitate în şedinţa din 8 iunie 2004.

În urma dezbaterii, Comisia propune adoptarea proiectului de lege în forma prezentată de Senat, în şedinţa din 19 mai 2004.

Proiectul de lege, potrivit art.75 alin.(1) şi (3) din Constituţias României, republicată, şi art.86 alin.(3) pct.1 din Regulamentul Camerei Deputaţilor, cu modificările şi completările ulterioare, este de competenţa decizională  a Camerei Deputaţilor.

PREŞEDINTE,



     
SECRETAR,

Ioan BÂLDEA 

                           
Victor NEAGU

Întocmit: Consilier Anton Păştinaru

